**Ministru kabineta noteikumu projekta**

**„Grozījums Ministru kabineta 2015.gada 28.jūlija noteikumos Nr.432 „Iekšējās drošības fonda un Patvēruma, migrācijas un integrācijas fonda 2014. – 2020.gada plānošanas dokumentu izstrādes un projektu iesniegumu atlases kārtība”” sākotnējās ietekmes novērtējuma**

**ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Grozījums Ministru kabineta 2015.gada 28.jūlija noteikumos Nr.432 „Iekšējās drošības fonda un Patvēruma, migrācijas un integrācijas fonda 2014. – 2020.gada plānošanas dokumentu izstrādes un projektu iesniegumu atlases kārtība”” (turpmāk – Projekts) sagatavots, lai papildinātu Ministru kabineta 2015.gada 28.jūlija noteikumu Nr.432 „Iekšējās drošības fonda un Patvēruma, migrācijas un integrācijas fonda 2014. – 2020.gada plānošanas dokumentu izstrādes un projektu iesniegumu atlases kārtība” (turpmāk – MK noteikumi Nr.432) 91.punktu, lai noteiktu izņēmuma gadījumus, kad Patvēruma, migrācijas un integrācijas fonda (turpmāk – fonds) ietvaros īstenotā projektā veiktie izdevumi tiek atzīti par atbilstoši veiktiem, ja no projekta īstenotājiem neatkarīgas un iepriekš neparedzamas situācijas dēļ tiek pārsniegta projekta vadības un administrēšanas izmaksu proporcija attiecībā pret kopējām projekta attiecināmajām izmaksām Latvijas Republikas tiešās vai pastarpinātās valsts pārvaldes iestādei, atvasinātai publiskai personai, citai valsts iestādei 10% un privāto tiesību juridiskai personai vai starptautiskas organizācijas pārstāvniecībai Latvijas Republikā, kas darbojas jomā, kuru atbalsta fonds 20% un finansējuma saņēmējs var pierādīt, ka netika pārtraukta projektā plānoto pasākumu īstenošana un tika veikti pasākumi projekta mērķa un rezultātu sasniegšanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts sagatavots pēc Kultūras ministrijas iniciatīvas, pamatojoties uz Iekšējās drošības fonda un Patvēruma, migrācijas un integrācijas fonda 2014. – 2020.gada plānošanas perioda vadības likuma 13.panta 7.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2014.gada 10.decembra rīkojuma Nr.764 „Par Iekšējās drošības fonda un Patvēruma, migrācijas un integrācijas fonda atbildīgajām iestādēm” 1.2.punktu fonda deleģētā iestāde integrācijas jomā ir Kultūras ministrija (turpmāk – deleģētā iestāde). Deleģētā iestāde savas kompetences ietvaros ir atbildīga par fonda nacionālās programmas īstenošanas plāna specifiskā mērķa „Integrācija/Legālā migrācija” nacionālās prioritātes „Integrācija” un daļēji nacionālās prioritātes „Kapacitāte” īstenošanu.  Deleģētā iestāde līdz šim brīdim fonda ietvaros trīs posmos ir noslēgusi 27 granta līgumus 6 064 322,83 *euro* apmērā. Projektu mērķi ir:   1. veicināt personu, kuras ir trešo valstu pilsoņi un kuras likumīgi uzturas Latvijas teritorijā (turpmāk – mērķa grupa), iekļaušanos Latvijas Republikas izglītības sistēmā un darba tirgū, kā arī uzlabot pakalpojumu pieejamību mērķa grupai; 2. veicināt mērķa grupas un personu, kurām nepieciešama starptautiskā aizsardzība (bēgļi, personas, kurām piešķirts alternatīvais statuss un patvēruma meklētāji) un kuras likumīgi uzturas Latvijas teritorijā, iekļaušanos Latvijas sabiedrībā; 3. veicināt mērķa grupas iekļaušanos Latvijas sabiedrībā, iesaistot šajā procesā masu medijus; 4. veicināt mērķa grupas iekļaušanos Latvijas sabiedrībā, nodrošinot mācību kursus un mērķa grupas vajadzībām pielāgotu informāciju par tiesībām un pienākumiem dažādās dzīves jomās; 5. nodrošināt nacionāla līmeņa koordinācijas struktūras izveidi, lai nodrošinātu atbalstu trešo valstu pilsoņu, kas saņēmuši tiesības uzturēties Latvijas teritorijā, līdzdalībai, stiprināt spēju koordinēt, īstenot, uzraudzīt un novērtēt trešo valstu pilsoņu integrācijas pasākumus dažādos valsts pārvaldes un pakalpojumu sniegšanas līmeņos; 6. stiprināt dažādu jomu speciālistu zināšanas kultūru daudzveidībā un starpkultūru dialoga prasmes, pilnveidot spēju īstenot trešo valstu pilsoņu integrācijas pasākumus dažādos valsts pārvaldes un pakalpojumu sniegšanas līmeņos, kā arī paaugstināt speciālistu kapacitāti savstarpējā atbalsta sniegšanā un darbību koordinēšanā.   Šobrīd deleģētās iestādes pārraudzībā fonda ietvaros tiek īstenoti projekti šādās deleģētās iestādes pārziņā esošajās aktivitātēs:   1. 6.aktivitātē „Latviešu valodas lietošanas publiskajā telpā, tai skaitā daudzveidīgu pieeju latviešu valodas apguvē, attīstīšana”; 2. 7.aktivitātē „Trešo valstu valstspiederīgo integrēšana Latvijas sabiedrībā, šajā procesā iesaistot plašsaziņas līdzekļus”; 3. 8.aktivitātē „Trešo valstu valstspiederīgo iesaistīšana Latvijas sabiedriskajā dzīvē, tai skaitā atbalsts mazaizsargātu personu (sievietes, bērni, veci cilvēki) un starptautiskās aizsardzības personu līdzdalības nodrošināšanai”; 4. 9.aktivitātē „Atbalsta pasākumi personām, kurām nepieciešama starptautiskā aizsardzība (patvēruma meklētājiem, bēgļiem un personām, kurām piešķirts alternatīvais statuss)”; 5. 12.aktvitātē „Nacionāla līmeņa koordinācijas sistēmas izveide, lai nodrošinātu atbalstu imigrantu līdzdalībai, kas saņēmuši tiesības uzturēties Latvijas teritorijā”.   Fonda plānošanas dokumentu izstrādes un projektu iesniegumu atlases kārtību nosaka MK noteikumi Nr.432. Šobrīd MK noteikumu Nr.432 91.punkts nosaka, ka projekta vadības un administrēšanas izmaksu proporcija attiecībā pret kopējām projekta attiecināmajām izmaksām Latvijas Republikas tiešās vai pastarpinātās valsts pārvaldes iestādei, atvasinātai publiskai personai, citai valsts iestādei ir līdz 10 % un privāto tiesību juridiskai personai vai starptautiskas organizācijas pārstāvniecībai Latvijas Republikā, kas darbojas jomā, kuru atbalsta fonds, ir līdz 20 %. Projekta vadības un administrēšanas izmaksu kopsummā tiek ieskaitīta netiešo attiecināmo izmaksu summa.  Ņemot vērā to, ka ar Ministru kabineta 2020.gada 12.marta rīkojumu Nr.103 „Par ārkārtējās situācijas izsludināšanu” no 2020.gada 12.marta līdz 2020.gada 9.jūnijam, kā arī ar Ministru kabineta 2020.gada 6.novembra rīkojumu Nr.655 „Par ārkārtējās situācijas izsludināšanu” no 2020.gada 9.novembra līdz 2021.gada 11.janvārim valstī izsludināta ārkārtējā situācija un arī starp šiem periodiem noteikti stingri pulcēšanās ierobežojumi, fonda ietvaros īstenotie projekti, ņemot vērā iepriekš minētos valstī noteiktos ierobežojumus, iespēju robežās turpināja īstenot projektus, pārplānojot iepriekš paredzētos klātienes pasākumus kā neklātienes pasākumus (piemēram, tādus iepriekš plānotus klātienes pasākumus kā valodas apmācības un integrācijas kursi fonda projekta īstenotāji pēc valstī noteikto pulcēšanās ierobežojumu izsludināšanas īstenoja, izmantojot attālinātam darba paredzētās interneta platformas un veicot visas plānotās aktivitātes attālināti), kā rezultātā radās izmaksu ietaupījums budžetā. Izmaksu ietaupījuma rezultātā (piemēram, tādās izmaksu pozīcijās kā telpu noma, kafijas pauzes, kancelejas preces, transporta izmaksas u.c.) radās iepriekš neparedzama no projekta īstenotājiem neatkarīga situācija, kad tiek pārsniegta MK noteikumos Nr.432 91.punktā noteiktā proporcija starp projekta vadības un administrācijas izmaksām un pārējām projekta izmaksām. Ņemot vērā, ka minētais pārsniegums nav radies fonda projektu īstenotāju vainas dēļ, bet gan no projekta īstenotājiem neatkarīgu apstākļu dēļ, proti valstī izsludinātās ārkārtējās situācijas un pulcēšanās ierobežojumu dēļ, kuri turpinājās arī pēc ārkārtējās situācijas beigām, Projekts paredz papildināt MK noteikumu Nr.432 91.punktu, nosakot, ka projekta vadības un administrēšanas izmaksu proporcija attiecībā pret kopējām projekta attiecināmajām izmaksām Latvijas Republikas tiešās vai pastarpinātās valsts pārvaldes iestādei, atvasinātai publiskai personai, citai valsts iestādei ir līdz 10 % un privāto tiesību juridiskai personai vai starptautiskas organizācijas pārstāvniecībai Latvijas Republikā, kas darbojas jomā, kuru atbalsta fonds, ir līdz 20 %, izņemot gadījumus, kad, ņemot vērā normatīvajos aktos noteiktos epidemioloģiskās drošības pasākumus Covid-19 infekcijas izplatības ierobežošanai, nevar to nodrošināt un finansējuma saņēmējs var pierādīt, ka netika pārtraukta projektā plānoto pasākumu īstenošana un tika veikti pasākumi projekta mērķa un rezultātu sasniegšanai. Projekta vadības un administrēšanas izmaksu kopsummā tiek ieskaitīta netiešo attiecināmo izmaksu summa. Veicot grozījumu MK noteikumu Nr.432 91.punktā, fonda un valsts budžeta līdzfinansējuma apmēru nav plānots mainīt. Ministru kabinetam apstiprinot Projektu, tiks izpildītas arī Eiropas Komisijas 2020.gada 27.aprīļa vadlīnijās Nr.AMIF-ISF/2020/04 par fondu ieviešanas nosacījumiem Covid-19 infekcijas ietekmē sniegtās rekomendācijas par nepieciešamo nacionāla līmeņa regulējumu. Ņemot vērā Eiropas Komisijas 2020.gada 20.marta sniegtos skaidrojumus dalībvalstīm Nr.(2020)1676312-20/03/2020 par Covid-19 infekcijas ietekmi uz valstu programmām un nepārvaramas varas apstākļiem, kā arī Eiropas Komisijas 2020.gada 27.aprīļa vadlīnijas Nr.AMIF-ISF/2020/04 par fondu ieviešanas nosacījumiem Covid-19 infekcijas ietekmē, Eiropas Komisija Covid-19 infekcijas uzliesmojumu uzskata par nepārvaramas varas gadījumu un izmaksu attiecināšanu Covid-19 infekcijas ietekmē rekomendē noteikt nacionālajos normatīvajos aktos.  Veicot grozījumu MK noteikumu Nr.432 91.punktā, projektu vadības un administratīvo izmaksu proporcijas pārsniegums fonda projektos, kuru īstenošanas laiks sakrita ar Covid-19 infekcijas izplatības laiku valstī, tiks atzīts par attiecināmām izmaksām (ar nosacījumu, ka proporcijas pārsniegums ir radies izņēmuma gadījumā, kad, ņemot vērā normatīvajos aktos noteiktos epidemioloģiskās drošības pasākumus Covid-19 infekcijas izplatības ierobežošanai, nevar to nodrošināt un finansējuma saņēmējs var pierādīt, ka netika pārtraukta projektā plānoto pasākumu īstenošana un veikti pasākumi projekta mērķa un rezultātu sasniegšanai), ņemot vērā Eiropas Komisijas sniegtās vadlīnijas un skaidrojumus dalībvalstīm par Covid-19 infekcijas ietekmi uz valstu programmām un nepārvaramas varas apstākļiem. Gadījumā, ja daļēji vai pilnībā attiecīgos projekta vadības un administrācijas izdevumu proporcijas pārsnieguma attiecināmību atcels, ņemot vērā Eiropas Komisijas veikto auditu vai pārbaudēs projekta īstenošanas vietā rezultātā, tad minētajā gadījumā neatbilstošie izdevumi būs sedzami no fonda finansējuma saņēmēja puses, līdz ar to Projektam nav ietekmes uz valsts budžetu un Eiropas Savienības fondu budžetu.  Lai mazinātu riska situāciju, ka no projekta īstenošanai piešķirtajiem finanšu līdzekļiem tiek segti tikai un vienīgi projekta administratīvie izdevumi, bet projekta kopējie mērķi un rezultāti nav sasniegti, katrā izņēmuma piemērošanas gadījumā, pirms izmaksu attiecināšanas, atbildīgās un uzraugošās iestādes gūs pārliecību par to, ka fonda finansējuma saņēmēji ir darījuši visu iespējamo, lai nodrošinātu projekta vispārējo mērķu un rezultātu sasniegšanu, turklāt katrs attiecīgo izņēmuma piemērošanas gadījums tiks rūpīgi izvērtēts un dokumentēts no atbildīgo iestāžu puses, lai nodrošinātu darbību izsekojamību. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fonda projektu īstenotāji un finansējuma saņēmēji. |
| 2. | Tiesiskā regulējuma ietekme uz tautsaimniecību un administratīvo slogu | Fonda projektu īstenotāji ir daļa no kopējās tautsaimniecības veidotājiem. Gadījumā, ja Projekts netiks apstiprināts, fonda projektu īstenotājiem MK noteikumu Nr.432 91.punktā minētās administratīvo izmaksu proporcijas pārsniegums, kas radies no projekta īstenotājiem neatkarīgu un iepriekš neparedzamu apstākļu dēļ ­ Covid-19 infekcijas izplatības rezultātā, nevar tikt atzīts par attiecināmām izmaksām un būs jāsedz no fonda projektu īstenotāju pamata budžeta, nesaņemot iepriekš plānoto Eiropas Savienības un valsts finansējumu. Tā kā lielākā daļa fonda projektu īstenotāji ir biedrības un nodibinājumi, kuru finansiālās iespējas ir ierobežotas, iespējamā izmaksu neattiecināšana var radīt nepārvaramu slodzi fonda īstenotāju budžetos, kas var novest pie biedrību vai nodibinājumu likvidēšanas. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Ar Projektu tiks izpildītas Eiropas Komisijas 2020.gada 27.aprīļa vadlīniju Nr.AMIF-ISF/2020/04 par fondu ieviešanas nosacījumiem Covid-19 infekcijas ietekmē sniegtās rekomendācijas par nepieciešamo nacionāla līmeņa regulējumu. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka Projekts skar tikai to sabiedrības daļu, kura ir iesaistīta fonda projektu īstenošanā un Projekta virzība notiek steidzamības kārtībā, plašāka sabiedrības līdzdalība Projekta izstrādē nav plānota. |
| 2. | Sabiedrības līdzdalība projekta izstrādē | Projekts sagatavots, ņemot vērā fonda projektu īstenotāju sniegto informāciju par straujas Covid-19 infekcijas izplatīšanās ierobežošanas pasākumu ietekmi uz fonda projektu īstenošanu, kā arī apkopojot fonda projektu īstenotāju sniegtos ierosinājumus par ierobežojošo pasākumu ietekmes mazināšanu. |
| 3. | Sabiedrības līdzdalības rezultāti | Ņemot vērā fonda projektu īstenotāju sniegto informāciju par straujas Covid-19 infekcijas izplatīšanās ierobežošanas pasākumu ietekmi uz fonda projektu īstenošanu un apkopotos rezultātus par iespējamajiem risinājumiem ietekmes mazināšanai, 2020.gada 7.decembra sanāksmē starp Iekšlietu ministriju, Finanšu ministriju un Kultūras ministriju, kā arī Tieslietu ministriju, tika nolemts virzīt Projektu steidzamības kārtībā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Zīverte 67330236

[Ilze.Ziverte@km.gov.lv](mailto:Ilze.Ziverte@km.gov.lv)